Met die land wat vir drie weke in kwarantyn is, gaan 21 skrywers – een per dag – ’n korona-kettinggesprek voer oor hul gevoelens en ervarings as skrywers in hierdie moeilike tyd. Volg die kwarantynketting daagliks!
Danksy ’n volhardende uitgewer en ’n bemoedigende eerste keurverslag het ek midde die onherbergsame klanke van hierdie kroonkiem nou die geleentheid tot verdere versorging van ’n voortslepende tweede roman, Vin. Hierbenewens moet ’n parallelle visuele komponent (wat in ’n kunsargief van 30 jaar delf) op ’n aanvullende portaal bygewerk word.
Wanneer hierdie take afgehandel is, en die tuin oordeelkundig gesnoei, sal ek begin droom van ’n sin met die woord “ietermagog” daarin.